Norðmaðurinn Karsten Warholm varð í nótt ólympíumeistari í 400 metra grindahlaupi karla á nýju heimsmeti. Hann er fyrsti maðurinn í sögunni til að hlaupa greinina á undir 46 sekúndum.
Fyrir úrslitahlaupið í nótt átti Warholm sjálfur heimsmetið, 46,70 sekúndur. Hann stórbætti hins vegar það met og hljóp á 45,94 sekúndum. Sigurbjörn Árni Arngrímsson lýsti hlaupinu í nótt af sinni alkunnu snilld.
Benjamin Rai frá Bandaríkjunum varð annar og hljóp langt undir gamla heimsmetinu og á því næstbesta tíma sögunnar. Bein útsending frá frjálsum íþróttum er í fullum gangi á RÚV og klárast étt fyrir klukkan eitt í dag með úrslitum í 200 metra hlaupi kvenna. Þar er allt eins búist við heimsmeti frá Elaine Thompson-Herah sem setti ólympíumet í 100 metra hlaupi fyrr á mótinu.
Fimleikakonan Simone Biles nældi sér í brons á slá á Ólympíuleikunum í Tókýó í dag. Biles hefur lítið sem ekkert tekið þátt á mótinu til þessa eins og frægt er orðið, en hún dró sig úr keppni í fjölþraut og á öllum áhöldum nema slánni. Æfingar Biles í dag voru vel heppnaðar en hún gerði þó léttara afstökk en hún er vön. Biles fékk 14,000 fyrir æfingarnar sem var nóg til að fá bronsverðlaun. Kínverskar fimleikakonur voru í fyrsta og öðru sæti. Guan Chenchen fékk gull en Tang Xijing fékk silfur.
Breiðablik vann góðan sigur á Víkingi í Pepsi Max-deild karla í gærkvöld. Fyrir leikinn var Víkingur í 2. sæti en Breiðablik í því 4. Jason Daði Svanþórsson skoraði tvö mörk og Viktor Örn Margeirsson og Gísli Eyjólfsson sitt hvort markið fyrir Blika, lokatölur 4-0 og Breiðablik komið upp í 3. sæti deildarinnar, þremur stigum frá Víkingi og á auk þess leik til góða.
Norðmaðurinn Karsten Warholm varð í nótt ólympíumeistari í 400 metra grindahlaupi karla á nýju heimsmeti, Warholm er fyrstur til að hlaupa greinina á undir 46 sekúndum. Hann bætti eigið heimsmet um hátt í heila sekúndu.